Պետրոս Մեղրյան

**Պետրոս Զինավորի Մեղրյան** (), հայ պետական, քաղաքական և ռազմական գործիչ, «Հայ Յեղափոխական Դաշնակցություն» կուսակցության անդամ, Հայաստանի Ազգային ժողովի 8-րդ գումարման պատգամավոր (2025-ից), Արցախյան ազատամարտի, Քառօրյա և 44-օրյա պատերազմների մասնակից, ՀՀ ԶՈՒ մայոր, հարկային ծառայության գնդապետ։

Արցախյան ազատամարտի մասնակից, «Արցախի հերոս» Շահեն Մեղրյանի եղբայրը։

## Կենսագրություն
Ծնվել է 1954 թվականի սեպտեմբերի 2-ին, Արցախի Շահումյանի շրջանի Գյուլիստան գյուղում։ 1971 թվականին ավարտել է Գյուլիստանի միջնակարգ դպրոցը։ 1972-1974 թվականներին ծառայել է խորհրդային բանակում։ 1971 թվականին ընդունվել և ծառայությունից հետո՝ 1976 թվականին ավարտել է Երևանի ինդուստրիալ-մանկավարժական տեխնիկումը։ 1977-1980 թվականներին կրթությունը շարունակել է Կրասնոյարսկի Մարքսիզմ-Լենինիզմի համալսարանում, իսկ 1978-1985 թվականներին Սիբիրի տեխնոլոգիական ինստիտուտում։

### Աշխատանքային գործունեություն
1976-1979 թվականներին աշխատել է Կրասնոյարսկի «Գետային» ուսումնարանում, որպես արտադրության վարպետ, իսկ 1979-1990 թվականներին եղել է «Կրասկոշիկկենցաղ»-ի արտադրամասի պետ։ 1988-1990 թվականներին եղել է Կրասնոյարսկ քաղաքի հայ համայնքի ղեկավարը և կարևոր ներդրում ունեցել համայնքի համախմբման, հայապահպանության և ազգային ինքնության պահպանման գործում։

2002-2020 թվականներին աշխատել է Հայաստանի կառավարությանն առընթեր Պետական եկամուտների կոմիտեի՝ օպերատիվ հետախուզության վարչությունում, որպես ստորաբաժանման ղեկավար՝ Կոտայքի բաժնի պետ, Արագածոտնի բաժնի պետ, Հրազդանի բաժնի պետ և արագ հակազդման բաժնի պետ: Հարկային ծառայության գնդապետ է։

### Մարտական ուղի
1990 թվականին վերադառնալով հայրենիք՝ հայրենի Շահումյանի շրջան, մասնակցել է Արցախյան ազատամարտին։ 1992 թվականին վիրավորվել է Քարվաճառի ազատագրման ժամանակ, մարտական առաջադրանք կատարելիս։ 1993-1995 թվականներին ծառայել է Հայաստանի զինված ուժերում՝ «Եղնիկներ» զորամասում, որպես հրամանատարի տեղակալ։ Պահեստազորի մայոր է։

### Կուսակցական գործունեություն
Պետրոս Մեղրյանը 1990 թվականից «Հայ Յեղափոխական Դաշնակցություն» կուսակցության անդամ է: ՀՅԴ Հայաստանի Գերագույն մարմնի անդամ է (2014-2018, 2021-առ այսօր)։

2025 թվականի հոկտեմբերի 6-ին, Հայաստանի Հանրապետության Ազգային ժողովի 8-րդ գումարման պատգամավոր է ընտրվել «Հայաստան» դաշինքի համապետական ընտրական ցուցակով։ 2025 թվականի նոյեմբերի 14-ից` Տարածաշրջանային և եվրասիական ինտեգրման հարցերի մշտական հանձնաժողովի անդամ է։

### Անձնական կյանք
Ամուսնացած է, ունի երեք որդի։

## Պարգևներ
* 2014 թվականի հունվարի 21-ին Հայաստանի նախագահի կողմից պարգևատրվել է «Մարտական ծառայության» մեդալով։
* 2010 թվականին Արցախի նախագահի կողմից պարգևատրվել է Մարտական ծառայության մեդալով։
* Հայաստանի պաշտպանության նախարարի հրամանագրով պարգևատրվել է «1992-1994թթ. մարտական գործողությունների  մասնակից» կրծքանշանով։
* «Հայաստանի երկրապահ» հուշամեդալ (08.05.2007)։
* Մեծ Մարդասեր «Ֆրիտյոֆ Նանսեն» ոսկյա հուշամեդալ (07.06.2007)։
* Արցախի պաշտպանության նախարարի հրամանով պարգևատրվել է անվանական զենքով (14.03.2009)։
* Հայաստանի պաշտպանության նախարարի հրամանով «Դրաստամատ Կանայան» մեդալով (20.01.2009)։
* Հայաստանի պաշտպանության նախարարի հրամանով «Մարշալ Բաղրամյան» մեդալով (14.09.2011)։
* ՀՀ պաշտպանության նախարարի հրամանով «Զինված ուժերի 20 տարի» հոբելյանական մեդալով (24.12.2011)։
* ԼՂՀ Պաշտպանության Բանակի հուշամեդալով (23.10.2014)։
* ՀՀ պաշտպանության նախարարի հրամանով «Անդրանիկ Օզանյան» մեդալով (25.01.2017)։

## Այլ
* 1997 թվականին հիմնադրել է «Շահեն Մեղրյան» բարեգործական հիմնադրամը։
* 2011 թվականին աջակցել է Աշոտ Պետրոսյանի կողմից իր եղբոր՝ Շահեն Մեղրյանի հիշատակին գրված «Մեծն Շահէն» գրքի ստեղծման հարցում։
* Պետրոս Մեղրյանի նախաձեռնությամբ և աջակցությամբ՝ «Եղնիկներ» զորամասում տեղադրվել է «Արցախի հերոս» Շահեն Մեղրյանի հուշարձանը։

## Ծանոթագրություններ

= Արտաքին հղումներ =
* Պետրոս Զինավորի Մեղրյանի կենսագրությունը
* Պետրոս Մեղրյանը ՀՅԴ Գերագույն մարմնի անդամ

 
Կատեգորիա:ՀՀ ԱԺ 8-րդ գումարման պատգամավորներ
Կատեգորիա:Արցախյան պատերազմի մասնակիցներ հայկական կողմից
Կատեգորիա:Քառօրյա պատերազմի մասնակիցներ հայկական կողմից
Կատեգորիա:44-օրյա պատերազմի մասնակիցներ հայկական կողմից